ส่วนที่ 1

ข้อมูลสรุป (Executive Summary)

บริษัท ผลิตไฟฟ้าราชบุรีโฮลดิ้ง จำกัด (มหาชน) (“บริษัทฯ ”) ได้จดทะเบียนก่อตั้งขึ้นเมื่อวันที่ 7
มีนาคม 2543 มีทุนจดทะเบียนชำระแล้ว 14,500 ล้านบาท
ดำเนินธุรกิจผลิตไฟฟ้าโดยเป็นการลงทุนในบริษัทย่อยในรูปของบริษัทโฮลดิ้ง ปัจจุบันบริษัทฯ
ถือหุ้นร้อยละ 99.99 ในบริษัทย่อย 5 บริษัท คือ บริษัท ผลิตไฟฟ้าราชบุรี จำกัด บริษัท
ราชบุรีพลังงาน จำกัด บริษัท ราชบุรีแก๊ส จำกัด บริษัท ราชอุดม เพาเวอร์ จำกัด และบริษัท
ราชบุรี อัลลายแอนซ์ จำกัด โดยรายได้หลักมาจากเงินปันผลของบริษัทย่อย 2 บริษัท คือ บริษัท
ผลิตไฟฟ้าราชบุรี จำกัด และบริษัท ราชบุรีแก๊ส จำกัด

เหตุการณ์ในรอบปี 2548

-   เมื่อเดือนมีนาคม 2548 บริษัทฯ
    ได้ขยายการลงทุนเพื่อให้มีรายได้และกำลังการผลิตไฟฟ้ามากขึ้น โดยบริษัท ราชบุรีแก๊ส จำกัด
    ได้ซื้อหุ้นจากบริษัท ไตร เอนเนอจี้ จำกัด เพิ่มขึ้นจากร้อยละ 37.50 เป็นร้อยละ 50
    ทำให้กำลังการผลิตตามสัดส่วนที่ลงทุนเพิ่มขึ้นจาก 262.50 เมกะวัตต์ เป็น 350 เมกะวัตต์
    ส่งผลให้บริษัทฯ มีรายได้เพิ่มขึ้นตามกำลังการผลิตที่เพิ่มขึ้น

-   เมื่อเดือนกรกฎาคม 2548 บริษัท ผลิตไฟฟ้าราชบุรี จำกัด
    ได้ดำเนินการจัดหาเงินกู้ใหม่เพื่อทดแทนเงินกู้เดิมทั้งจำนวน วงเงินรวม 34,262 ล้านบาท
    แบ่งเป็นเงินกู้ระยะยาว จำนวน 24,262 ล้านบาท และหุ้นกู้ จำนวน 10,000 ล้านบาท
    โดยเงินกู้ระยะยาวแบ่งได้ 3 ระยะ คือ ระยะที่ 1 ตั้งแต่วันที่ 25 กรกฎาคม 2548 – 24
    กรกฎาคม 2550 มีอัตราดอกเบี้ย MLR –2.50 ระยะที่ 2 ตั้งแต่วันที่ 25 กรกฎาคม 2550 –
    24 กรกฎาคม 2552 มีอัตราดอกเบี้ย MLR –2.00 และระยะที่ 3 ตั้งแต่ 25 กรกฎาคม
    2552 – 31 มีนาคม 2558 มีอัตราดอกเบี้ย MLR –1.50 ส่วนหุ้นกู้แบ่งได้ 2 ประเภทคือ
    หุ้นกู้ชุดที่ 1 อายุ 3 ปี วงเงิน 7,000 ล้านบาท มีอัตราดอกเบี้ยคงที่ร้อยละ 3.67 ตั้งแต่วันที่
    29 กรกฎาคม 2548 – 30 มิถุนายน 2551 และหุ้นกู้ชุดที่ 2 อายุ 5 ปี วงเงิน 3,000
    ล้านบาท มีอัตราดอกเบี้ยคงที่ร้อยละ 3.67 ตั้งแต่วันที่ 29 กรกฎาคม 2548 – 29 มิถุนายน
    2550 และอัตราดอกเบี้ยลอยตัวร้อยละ MLR –2.00 ตั้งแต่วันที่ 30 มิถุนายน 2550 – 30
    มิถุนายน 2553

-   เมื่อเดือนกันยายน 2548 บริษัทฯ ได้ลงนามในสัญญาระหว่างผู้ถือหุ้น (Shareholders
    Agreement) เพื่อเข้าร่วมทุนกับบริษัท ชูบุ อีเลคทริค พาวเวอร์ (ประเทศไทย) จำกัด
    เพื่อจัดตั้งบริษัท ชูบุราชบุรี อีเลคทริค เซอร์วิส จำกัด โดยบริษัทฯ ถือหุ้นในสัดส่วนร้อยละ 50
    มีวัตถุประสงค์เพื่อให้บริการเดินเครื่องและบำรุงรักษาโรงไฟฟ้าพลังความร้อนร่วมขนาด
    1,400 เมกะวัตต์ของบริษัท ราชบุรีเพาเวอร์ จำกัด ทั้งนี้ บริษัทฯ ถือหุ้นในบริษัท
    ราชบุรีเพาเวอร์ ร้อยละ 25 คิดเป็นกำลังการผลิตในส่วนของบริษัทฯ เท่ากับ 350 เมกะวัตต์

-   เมื่อเดือนตุลาคม 2548 ได้เกิดเพลิงไหม้บริเวณเครื่องดักจับก๊าซซัลเฟอร์ไดออกไซด์ (Flue
    Gas Desulferization “FGD”) ของโรงไฟฟ้าพลังความร้อนราชบุรี เครื่องที่ 1
    และสามารถระงับเหตุได้ภายในเวลา 1 ชั่วโมง โดยไม่มีผู้ใดได้รับบาดเจ็บ
    หรือเสียชีวิตจากเหตุการณ์ครั้งนี้ ในเบื้องต้นสันนิษฐานว่า
    น่าจะเกิดจากความบกพร่องในการควบคุมงานและความประมาทเลินเล่อของคนงานผู้รับเหมาที่เข้าไปซ่อมบำรุงเครื่องดับจับก๊าซซัลเฟอร์ไดออกไซด์
    ซึ่งขณะนั้นอยู่ในระหว่างการหยุดซ่อมบำรุงประจำปี อย่างไรก็ตาม
    เรื่องนี้ยังอยู่ในระหว่างการสรุปผลการสอบสวนหาสาเหตุของเจ้าหน้าที่ตำรวจสภอ.ดำเนินสะดวก

-   เมื่อเดือนพฤศจิกายน 2548 บริษัทฯ ได้ลงนามในสัญญาระหว่างผู้ถือหุ้น (Shareholders
    Agreement) เพื่อเข้าซื้อหุ้นในสัดส่วนร้อยละ 25 ของ บริษัท เซาท์อีสท์ เอเชีย เอนเนอร์จี
    จำกัด ซึ่งเป็นผู้พัฒนาโครงการโรงไฟฟ้าพลังน้ำ- น้ำงึม 2 ขนาดกำลังการผลิต 615
    เมกะวัตต์ ในสาธารณรัฐประชาธิปไตยประชาชนลาว จากบริษัท ช.การช่าง จำกัด (มหาชน)
    คิดเป็นกำลังการผลิตในส่วนของบริษัทฯ เท่ากับ 153.75 เมกะวัตต์

-   เมื่อเดือน ธันวาคม 2548 บริษัท ผลิตไฟฟ้าราชบุรี จำกัด
    ได้ทำสัญญาจัดหาและซ่อมอะไหล่โรงไฟฟ้าพลังความร้อนร่วมระยะยาว (Contractual
    Service Agreement “CSA”) กับคู่สัญญาร่วมค้าระหว่าง General Electric
    International Operation Co., Inc. และ GE Energy Parts, Inc.
    มูลค่าตามสัญญาประมาณ 451 ล้านเหรียญดอลล่าร์สหรัฐฯ มีระยะเวลา 22 ปี
    สัญญาดังกล่าวมีผลบังคับใช้ตั้งแต่วันที่ลงนามในสัญญาจนถึงวันสิ้นสุดการเดินเครื่องของอุปกรณ์กังหันแก๊สตามสัญญาซื้อขายไฟฟ้า

ผลการดำเนินงานของบริษัทฯ และบริษัทย่อยในปี 2548 สิ้นสุด ณ วันที่ 31 ธันวาคม 2548
มีกำไรสุทธิ 6,066.36 ล้านบาท คิดเป็นกำไรสุทธิต่อหุ้น 4.18 บาท
เมื่อเปรียบเทียบกับผลการดำเนินงานงวดเดียวกันของปี 2547 ซึ่งมีกำไรสุทธิ 6,487.03 ล้านบาท
คิดเป็นกำไรสุทธิต่อหุ้น 4.47 บาท ปรากฏว่ากำไรสุทธิลดลง 420.97 ล้านบาท หรือลดลงร้อยละ
6.48 เนื่องจากบริษัท ผลิตไฟฟ้าราชบุรี จำกัด ซึ่งเป็นบริษัทย่อย
มีค่าใช้จ่ายในการจัดหาเงินกู้ใหม่เพื่อทดแทนเงินกู้เดิมทั้งจำนวนเมื่อเดือนกรกฎาคม 2548 จำนวน
466.21 ล้านบาท แบ่งเป็นค่าใช้จ่ายในการจัดหาเงินกู้เป็นจำนวน 229.69 ล้านบาท
และมีการตัดจ่ายค่าธรรมเนียมในการจัดหาเงินกู้รอตัดบัญชีของเงินกู้เดิมจำนวน 236.52 ล้านบาท
ทั้งนี้ ในการประชุมสามัญผู้ถือหุ้นประจำปี 2548 ในวันที่ 20 เมษายน 2549 บริษัทฯ
ได้มีวาระเสนอ ผู้ถือหุ้นพิจารณาการจ่ายเงินปันผลในอัตราหุ้นละ 2.00 บาท
คิดเป็นเงินปันผลจ่ายทั้งสิ้นจำนวน 2,900 ล้านบาท แต่เนื่องจากบริษัทฯ
ได้จ่ายเงินปันผลระหว่างกาลไปแล้วอัตราหุ้นละ 1.00 บาท คิดเป็นเงินปันผลจ่ายจำนวน 1,450
ล้านบาท เมื่อวันที่ 14 กันยายน 2548 จึงคงเหลือเงินปันผลจ่ายอีกอัตราหุ้นละ 1.00 บาท
คิดเป็นเงินปันผลจ่ายจำนวน 1,450 ล้านบาท โดยกำหนดจะจ่ายเงินปันผลในวันที่ 16 พฤษภาคม
2549